CELEX: 
Language: bg
Date: 2016-12-20 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Регламент (ЕС) № 648/2012 на Европейския парламент и на Съвета по отношение на удължаването на преходните периоди, свързани с пенсионните планове

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               По време на преговорите по Регламент (ЕС) № 648/2012 относно извънборсовите деривати, централните контрагенти и регистрите на трансакции (Регламент за европейската пазарна инфраструктура) Съветът и Европейският парламент се договориха за тригодишно освобождаване от задължението за клиринг за пенсионните планове, които отговарят на определени критерии. Този преходен период е предвиден в член 89, параграф 1 от Регламента за европейската пазарна инфраструктура и чрез него на централните контрагенти (ЦК) се предоставя допълнително време за разработването на технически решения за прехвърлянето на непарични обезпечения от пенсионните планове с цел посрещането на искания за предоставяне на обезпечения. В съответствие с член 85, параграф 2 от Регламента за европейската пазарна инфраструктура срокът на освобождаването може да бъде удължен веднъж с две години и веднъж с една година чрез делегирани актове.
            
            
               На 5 юни 2015 г. Комисията прие Делегиран регламент 2015/1515 (Делегиран Регламент (ЕС) № 2015/1515 за изменение на Регламент (ЕС) № 648/2012 на Европейския парламент и на Съвета по отношение на удължаването на преходните периоди, свързани с пенсионните планове, ОВ L L239/63 от 15.9.2015 г.) за удължаване с две години на тригодишния период на освобождаване, посочен в член 89, параграф 1 от Регламента за европейската пазарна инфраструктура — до 16 август 2017 г. Понастоящем Комисията предлага съществуващото освобождаване да се удължи с още една година чрез настоящия проект на делегиран акт.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               За да направи пълна оценка на текущото състояние, Комисията възложи провеждането на проучване, което да установи дали от страна на ЦК са били положени необходимите усилия за разработване на подходящи технически решения за прехвърлянето на непарични обезпечения от пенсионните планове. В проучването е направен и анализ на потенциалните и алтернативните решения. В него се анализира също така въздействието от премахването на освобождаването при липса на решение, като се изчислява намалението на пенсионния доход на пенсионерите от засегнатите пенсионни планове. 
            
            
               В доклада (COM/2015/039 от 3.2.2015 г.), който Комисията изготви въз основа на проучването, тя заключи, че до съответния момент не са били положени необходимите усилия за разработване на подходящи технически решения и че отрицателното влияние, което централният клиринг на договорите за деривати оказва върху пенсионните плащания на бъдещите пенсионери, остава непроменено. 
            
            
               В съответствие с член 85, параграф 2 от Регламента за европейската пазарна инфраструктура Комисията проведе консултации с ЕОЦКП и ЕОЗППО относно доклада. Както ЕОЦКП, така и ЕОЗППО подкрепиха приемането на доклада.
            
            
               След приемането на Делегиран регламент 2015/1515 Комисията проведе две обществени консултации, които предоставиха допълнителна информация във връзка с освобождаването от задължението за клиринг за пенсионните планове. Становищата, изразени в рамките на обществената консултация относно Регламента за европейската пазарна инфраструктура
                  1
                и на поканата за представяне на сведения относно регулаторната рамка на ЕС за финансовите услуги
                  2
               , потвърдиха, че заключенията на доклада продължават да са валидни.  
            
            
               Службите на Комисията обсъдиха проекта на делегиран акт с експертната група на Европейския комитет по ценни книжа. Процесът на консултации доведе до постигането на широк консенсус по проекта на делегиран акт. 
            
            
               В съответствие с насоките за по-добро регулиране (SWD(2015) 111 final от 19.5.2015 г.) проектът на делегиран акт бе публикуван на портала за по-добро регулиране за четириседмичен период на обществено обсъждане. Получени бяха четири коментара. Всички те изразиха подкрепа за приемането на проекта на делегиран акт. 
            
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правото на Комисията да приема делегирани актове е предвидено в член 85, параграф 2 от Регламент (ЕС) № 648/2012 относно извънборсовите деривати, централните контрагенти и регистрите на трансакции (Регламент за европейската пазарна инфраструктура).
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 20.12.2016 година
            
            
               за изменение на Регламент (ЕС) № 648/2012 на Европейския парламент и на Съвета
                   по отношение на удължаването на преходните периоди, свързани с пенсионните планове 
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
         
         
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 648/2012 на Европейския парламент и на Съвета от 4 юли 2012 г. относно извънборсовите деривати, централните контрагенти и регистрите на трансакции
                  3
               , и по-специално член 85, параграф 2 от него,
            
            
               като има предвид, че:
            
            
            
               (1)Централните контрагенти (ЦК) посредничат между контрагентите по договорите, търгувани на един или повече финансови пазари. Кредитният риск, свързан с тези контрагенти, се смекчава чрез предоставянето на обезпечение, което е изчислено така, че да покрие евентуални загуби при неизпълнение на задълженията от страна на контрагента. С оглед бърза ликвидация в случай на неизпълнение на задълженията ЦК приемат като обезпечение за целите на променливия марж (ПМ) единствено високоликвидни активи, обикновено парични средства. 
            
            
               (2)Пенсионните планове в много държави членки активно участват на пазарите на извънборсови деривати. Като цяло обаче те свеждат до минимум паричните си позиции, като вместо това държат по-доходоносни инвестиции, като ценни книжа, за да осигурят висока възвръщаемост за пенсионерите. Образуванията, управляващи пенсионните планове, чиято основна цел е да предоставят обезщетения при пенсиониране, обикновено под формата на пожизнени плащания, но и на плащания за ограничен период или на еднократна сума, обикновено намаляват дела на разпределяната част в налични парични средства, за да увеличат ефикасността и възвръщаемостта за техните титуляри на полици. Следователно да се изиска тези образувания централно да извършат клиринг на договорите за извънборсови деривати би довело до заделяне на значителна част от техните активи в парични средства, за да могат да отговорят на изискванията за текущо обезпечение на ЦК. 
            
            
               (3)В член 89, параграф 1 от Регламент (ЕС) № 648/2012 се предвижда, че в рамките на три години след влизането в сила на посочения регламент задължението за клиринг, предвидено в член 4 от Регламент (ЕС) № 648/2012, не се прилага за договорите за извънборсови деривати, за които обективно може да се измери, че водят до намаляване на инвестиционните рискове, пряко свързани с финансовата състоятелност на пенсионните планове. Преходният период се прилага също за образуванията, създадени с цел предоставяне на обезщетение на членове на пенсионни планове, в случай на неизпълнение.
            
            
               (4)Съгласно член 85, параграф 2 от Регламент (ЕС) № 648/2012 Комисията трябва да изготви доклад за оценка на това дали ЦК са положили необходимите усилия за разработването на подходящи технически решения за прехвърлянето от пенсионните планове на непарични обезпечения за ПМ. За целите на оценката Комисията възложи провеждането на проучване относно решенията за предоставяне от страна на пенсионните планове на непарични обезпечения на централните контрагенти, както и относно въздействието от премахването на освобождаването при липса на решение, водещо до намаляване на пенсионния доход на пенсионерите от засегнатите пенсионни планове. Въз основа на това Комисията прие доклад
                  4
                на 3 февруари 2015 г.
            
            
               (5)В съответствие с констатациите от доклада Комисията сметна, че до този момент не са били положени необходимите усилия за разработване на подходящи технически решения и че отрицателното влияние, което централният клиринг на договорите за деривати оказва върху пенсионните плащания на бъдещите пенсионери, остава непроменено. Поради това бе приет Делегиран регламент (ЕС) 2015/1515
                  5
                за удължаване на тригодишния преходен период, посочен в член 89, параграф 1 от Регламент (ЕС) № 648/2012 с две допълнителни години. 
            
            
               (6)Оттогава насам Комисията проведе обществена консултация, която приключи през август 2015 г., за да изготви доклад за прилагането на Регламент (ЕС) № 648/2012 относно извънборсовите деривати, централните контрагенти и регистрите на трансакции, в съответствие с член 85, параграф 1 от посочения регламент. Комисията също така се консултира с обществеността посредством покана за представяне на сведения относно регулаторната рамка на ЕС за финансови услуги. В съответствие с нейния доклад резултатите от обществената консултация относно Регламент (ЕС) № 648/2012 и получените коментари в рамките на поканата за представяне на сведения потвърдиха, че до този момент не са били положени необходимите усилия от страна на ЦК за разработване на подходящи технически решения и че отрицателното влияние, което централният клиринг на договорите за деривати оказва върху пенсионните плащания на бъдещите пенсионери, остава непроменено.
            
            
               (7)Поради това тригодишният преходен период, посочен в член 89, параграф 1 от Регламент (ЕС) № 648/2012, следва да бъде допълнително удължен.
            
            
               (8)Настоящият регламент следва да влезе в сила възможно най-скоро, така че удължаването на съществуващите преходни периоди да започне преди изтичането на техния срок или възможно най-скоро след това. По-късното влизане в сила на регламента би могло да доведе до правна несигурност за пенсионните планове поради липсата на яснота за това дали трябва да започнат подготовка за посрещане на предстоящи задължения за клиринг,
            
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
            
               В член 89, параграф 1 от Регламент (ЕС) № 648/2012 първа алинея се заменя със следното:
            
            
               „До 16 август 2018 г. задължението за клиринг, предвидено в член 4, не се прилага за договорите за извънборсови деривати, за които обективно може да се измери, че водят до намаляване на инвестиционните рискове, пряко свързани с финансовата състоятелност на пенсионните планове по смисъла на член 2, параграф 10. Преходният период се прилага също за образуванията, създадени с цел предоставяне на обезщетение на членове на пенсионни планове, в случай на неизпълнение.“
            
            
            
               Член 2
            
         
         
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 20.12.2016 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  http://ec.europa.eu/finance/consultations/2015/emir-revision/index_en.htm
               
               
                  
                     (2)
                  
                  
                  http://ec.europa.eu/finance/consultations/2015/financial-regulatory-framework-review/index_en.htm 
               
               
                  
                     (3)
                  ОВ L 201, 27.7.2012 г., стр. 1.
               
               
                  
                     (4)
                  Доклад на Комисията до Европейския парламент и Съвета съгласно член 85, параграф 2 от Регламент (ЕС) № 648/2012 на Европейския парламент и на Съвета от 4 юли 2012 година относно извънборсовите деривативи, централните контрагенти и регистрите на трансакции за оценка на напредъка и усилията на ЦК в разработването на технически решения за прехвърлянето от пенсионните планове на непарични обезпечения за целите на променливия марж, както и на необходимостта от евентуални мерки за насърчаването на такива решения, COM(2015)39 final, 3.2.2015 г.
               
               
                  
                     (5)
                  Делегиран регламент (ЕС) 2015/1515 на Комисията от 5 юни 2015 г. за изменение на Регламент (ЕС) № 648/2012 на Европейския парламент и на Съвета по отношение на удължаването на преходните периоди, свързани с пенсионните планове (OB L 239, 15.9.2015 г., стр. 63).